Arbeiderpartiet anklager Høyre for privatskole-bløff
I en ny rapport får det svenske skolesystemet skarp kritikk: Offentlig finansiering av private skoler har sammen med muligheten til å ta ut profiff ført til at forskjellene har økt kraftig. Høyre har tidligere trukket frem den svenske skolen som et forbilde, men fredag vedgikk nestleder Bent Høie at partiet har endret kurs etter å ha observert situasjonen over grensen. Men forsikringene hans om at de borgerlige vil sette helt andre rammebetingelser enn i Sverige er feil, mener Arbeiderpartiet. - Gjelder ikke lengre Høyres program? Der står nemlig alle elementene som skal til for å få svenske tilstander, sier Trond Giske. - At forelskelsen til de svenske skolene har fått seg skudd for baugen, er det eneste nye. De forandrer ikke politikk, systemet de vil innføre er det samme som i Sverige, istemmer partiets utdanningspolitiske talsperson, Marianne Aasen, til VG.Hun mener Høyres program taler for seg: - Det står at retten til godkjenning ikke skal gå ut over den offentlige skolen. Men Kristin Clemet godkjente mange skoler til ville protester fra mange lokalsamfunn. Høyre vil også ha fritt skolevalg og innføre et konkurranseprinsipp ved at resultatet fra nasjonale prøver offentliggjøres. Skolen blir en markedsplass hvor elever fritt kan bytte. Aasen blir ikke beroliget av Høyres forsikring om at skolene ikke skal få ta ut utbytte. - Det har vært forbud mot utbytte før, men halvparten av privatskolekjedene som slapp til i den forrige borgerlige regjeringen var involvert i ulovlig bruk av statsstøtte, sier Aasen, som leder utdanningskomiteen på Stortinget. - Men at utbytte ikke tillates er jo en vesentlig forskjell fra det svenske systemet? - Ja, men det har vært forbudt hele tiden, og det var det i Bondevik 2-regjeringen også. - Høyre må ha konkrete forslag på bordet som hindre kommersielle skoler i å etablere seg og utvide seg om de skal ha troverdighet på at de vil noe annet enn utviklingen vi har sett i Sverige, krever Aasen.Bent Høie fnyser av Arbeiderpartiets spådommer. - Arbeiderpartiet tar feil. Det er Høyre som kjenner Høyres politikk best. Vi skiller oss fra Sverige på vesentlige punkter som gjør at det å sammenligne vår politikk med den svenske er useriøst. - Hvordan skal dere sikre at en privatskole ikke får negative konsekvenser for det offentlige skoletilbudet? - Vi skal vurdere hver enkelt søknad. I mitt hjemfylke Rogaland sa Høyre nettopp nei til etablering av et nytt idrettsgymnas, siden det ville undergrave underlaget for andre idrettsgymnas i området. - Men Arbeiderpartiet frykter at en Høyre-statsråd vil overkjøre lokalsamfunnene? - Her har ikke Arbeiderpartiet fått med seg at det som står i Høyres program nå er en annen friskolelov enn det som var under Bondevik 2-regjeringen. Den er tydeligere på at vi skal kunne si nei til en privatskole når den undergraver grunnlaget til den offentlige skolen, sier Høie.Kristelig Folkeparti mener det ikke er noe nytt i det Høyre nå sier. - Realiteten i det Høyre nå sier er ikke så veldig annerledes enn det de har sagt tidligere. Det er fordi de vil fremdeles åpne opp for flere aktører, også kommersielle, som har andre interesser enn det som ligger til grunn i dag - det vil si de som vil spekulere i å tjene penger på skole, sier KrFs Kjell Ingolf Ropstad i en kommentar.
Arbeiderpartiet mener Høyres drømmeskole er helt lik den utskjelte, svenske privatskolen. - Useriøst, svarer Høyre.